Alex Zanardi f'kundizzjoni serja iżda stabbli L-ex sewwieq tal-Formula 1 u rebbieħ ta' midalja tad-deheb fil-Paralimpjadi, Alex Zanardi, jinsab f'kundizzjoni serja iżda stabbli wara li sofra minn injuries serji f'rasu wara li kien involut f'inċident ikrah fuq il-hand-bike tiegħu fl-Italja. Zanardi li llum għandu 53 sena kien intubat f'koma wara operazzjoni urġenti li saritlu mmedjatament wara l-inċident nhar il-Ġimgħa li għadda fl-Isptar Santa Maria alle Scotte, fi Siena. Fi stqarrija, it-tobba li qed jieħdu ħsiebu qalu li: "Il-kundizzjoni preżenti ta' stabbiltá ġenerali xorta waħda ma teskludix xi possibbiltá ta' xi ħaġa li tmur ħażin u għalhekk il-pazjent se jibqa' jinżamm fi pronjożi riservata. L-inċident ta' nhar il-Ġimgħa wasal meta s-sewwieq Taljan tilef il-kontroll tal-hand-bike tiegħu matul tellieqa nazzjonali għal atleti Paralimpiċi fil-belt Taljana ta' Pienza. Hawnhekk Zanardi intlaqat minn trakk kbir b'bosta jsostnu li huwa kien fortunat li ħelisha minn ħalq il-mewt. Zanardi rebaħ żewġ kampjonati tal-CART fl-Istati Uniti qabel kellu esperjenza qasira fil-Formula 1. Huwa rritorna fl-Istati Uniti u kien qed itellaq fil-Ġermanja f'avveniment tal-CART lura fl-2001 meta saqajh it-tnejn kellhom jinqatgħu wara li saritilhom ħsara kbira f'inċident orribbli eżatt fi tmiem il-ġimgħa ta' wara l-attakki terroristiċi fuq it-Twin Towers tal-11 ta' Settembru. Matul iż-żmien li Zanardi kien qed jirkupra minn dan l-inċident, bil-mod il-mod, huwa kien tgħallem kif jerġa' jimxi.